Document ID: 32006R2018

KOMMISSIONENS FORORDNING (EF) Nr. 2018/2006
af 20. december 2006
om overgangsbestemmelser for importlicenser for mælk og mejeriprodukter i henhold til forordning (EF) nr. 2535/2001 som følge af Bulgariens og Rumæniens tiltrædelse af Den Europæiske Union
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om Bulgariens og Rumæniens tiltrædelse, særlig artikel 4, stk. 3,
under henvisning til akten vedrørende Bulgariens og Rumæniens tiltrædelse, særlig artikel 41, og
ud fra følgende betragtninger:
(1)
I afsnit 2, kapitel 1, afdeling 2, i Kommissionens forordning (EF) nr. 2535/2001 af 14. december 2001 om gennemførelsesbestemmelser til Rådets forordning (EF) nr. 1255/1999 for så vidt angår importordningen for mælk og mejeriprodukter og åbning af toldkontingenter (1) er der fastsat særlige bestemmelser om godkendelse af importlicensansøgere. For at sikre at erhvervsdrivende i Bulgarien og Rumænien (i det følgende benævnt de nye medlemsstater) får adgang til importlicenser fra den dato, hvor landene tiltræder EU, bør der vedtages overgangsbestemmelser.
(2)
For perioden 1. januar 2007 til 30. juni 2007 bør erhvervsdrivende i de nye medlemsstater uden forhåndsgodkendelse kunne ansøge om importlicenser i forbindelse med de toldkontingenter, der er omhandlet i bilagene til forordning (EF) nr. 2535/2001.
(3)
Disse erhvervsdrivende bør kunne bevise deres egenskab af og regelmæssige aktiviteter som forhandlere. Hvad kravet om bevis for handelsaktiviteter angår, bør ansøgerne i de nye medlemsstater kunne vælge 2005 og ikke 2006 som referenceår for deres handelsaktiviteter, hvis de kan bevise, at de som følge af usædvanlige omstændigheder ikke var i stand til importere eller eksportere de fornødne mængder mejeriprodukter i 2006.
(4)
Myndighederne i de nye medlemsstater bør senest den 20. januar 2007 sende Kommissionen en fortegnelse over alle godkendte erhvervsdrivende. For at gøre det lettere at identificere hver ansøger og lette overdragelsen af licenser bør det fastlægges nærmere, hvilke oplysninger om hver erhvervsdrivende der skal fremsendes. Godkendte erhvervsdrivende i de nye medlemsstater bør også kunne overdrage importlicenser.
(5)
Det er derfor nødvendigt at vedtage undtagelsesbestemmelser til forordning (EF) nr. 2535/2001.
(6)
Foranstaltningerne i denne forordning er i overensstemmelse med udtalelse fra Forvaltningskomitéen for Mælk og Mejeriprodukter -
UDSTEDT FØLGENDE FORORDNING:
Artikel 1
Som undtagelse fra afsnit 2, kapitel 1, afdeling 2, i forordning (EF) nr. 2535/2001 kan erhvervsdrivende i Bulgarien og Rumænien ansøge om importlicenser for kontingenter for perioden 1. januar 2007 til 30. juni 2007 uden at være forhåndsgodkendt af myndighederne i den nye medlemsstat, hvor de er etableret.
Artikel 2
1. Som undtagelse fra artikel 11 i forordning (EF) nr. 2535/2001 må erhvervsdrivende, der er etableret i de nye medlemsstater, kun ansøge om importlicenser for de i artikel 1 i nærværende forordning omhandlede kontingenter i den medlemsstat, hvor de er etableret.
2. Licensansøgninger tages kun i betragtning, hvis ansøgeren vedlægger følgende dokumenter:
a)
bevis for, at ansøgeren i 2006 importerede eller eksporterede mindst 25 tons mejeriprodukter henhørende under kapitel 04 i den kombinerede nomenklatur fordelt på mindst fire transaktioner
b)
dokumenter og oplysninger, der beviser ansøgerens egenskab af erhvervsdrivende, herunder:
i)
regnskabs- og/eller skattebilag, der er udfærdiget i overensstemmelse med den nationale lovgivning
ii)
momsregistreringsnummer, hvis det er fastsat i den nationale lovgivning, og
iii)
optagelse i handelsregister, hvis det er fastsat i den nationale lovgivning.
3. Hvad stk. 2, litra a), angår, er referenceåret 2005, hvis importøren kan bevise, at han som følge af usædvanlige omstændigheder ikke var i stand til at importere eller eksportere de fornødne mængder mejeriprodukter i 2006.
4. Ved anvendelse af denne artikel betragtes transaktioner i forbindelse med aktiv eller passiv forædling ikke som import eller eksport.
Artikel 3
1. Myndighederne i de nye medlemsstater sender senest den 20. januar 2007 Kommissionen en fortegnelse over de erhvervsdrivende, der har ansøgt om importlicenser for kontingenter for perioden 1. januar 2007 til 30. juni 2007 i overensstemmelse med artikel 1 og under overholdelse af betingelserne i artikel 2. Fortegnelserne udfærdiges som vist i bilag XIV til forordning (EF) nr. 2535/2001, bortset fra godkendelsesnummeret.
2. Kommissionen videresender de i stk. 1 omhandlede fortegnelser til myndighederne i de øvrige medlemsstater.
Artikel 4
Som undtagelse fra artikel 16, stk. 4, i forordning (EF) nr. 2535/2001 må importlicenser, der er udstedt for kontingenter for perioden 1. januar 2007 til 30. juni 2007, kun overdrages til fysiske eller juridiske personer, som er godkendt i henhold til nævnte forordnings afdeling 2, og til fysiske eller juridiske personer, som er opført på de i artikel 3 i nærværende forordning omhandlede fortegnelser.
Artikel 5
Denne forordning træder i kraft med forbehold af, at traktaten om Bulgariens og Rumæniens tiltrædelse træder i kraft, og da på datoen herfor.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. december 2006.

Labels: 3
15
17
18